﻿Identitatea socială și stima de sine Pentru a înțelege aceste două concepte, primul pas ar fi înțelegerea fiacărui element în parte, respectiv trebuie să înțelegem și să definim ce este identitatea socială și ce anume este stima de sine. Numai după acesta am putea înțelege legătura între aceste două concepte, adică aceste două elemente ale personalității. Pentru că nu putem nega faptul că aceste două elemente sunt în strânsă legătură. Mai întâi să vedem ce este identitatea socială. Pentru a defini identitatea socială trebuie să știm ce este de fapt identitatea. Identitatea Atunci, când vorbim despre identitate, primul pas este definirea identității prin gen. În sociologie, identitatea de gen se referă la genul cu care o persoană se identifică. Identitatea de gen a unei persoane poate fi masculină, feminină sau pangen (adică, nu este nici exclusiv feminină nici masculină, dar o combinaţie dintre aceastea). Identitatea de gen este un concept diferit de sexul biologic şi cele două nu sunt întotdeauna aceleaşi. De exemplu, în cazul persoanelor transgen, sexul biologic şi identitatea de gen sunt diferite (de exemplu, sexul la naştere poate să fie masculin, iar identitatea de gen feminină sau chiar o combinaţie între feminin şi masculin). Totuşi, majoritatea persoanelor sunt cisgen, adică identitatea de gen este bazată pe sexul desemnat la naştere. Identitatea este un concept cheie la E. Erikson, a cărui abordare este de inspiraţie psihanalitică. Erikson aparţine curentului "ego psychology", care afirmă primatul conştientului asupra inconştientului: eul se poate autonomiza controlându-şi pulsiunile primitive. Pe când psihanaliştii clasici vorbesc despre "identificare" (proces prin care subiectul îşi însuşeşte, în momente cheie ale dezvoltării sale, atribute sau trăsături ale persoanelor care îl înconjoară) pentru a desemna procesul fundamental al constituirii şi transformării subiectului, Erikson utilizează conceptul de identitate. El distinge identitatea personală (sentimentul unei continuităţi existenţiale în timp, sentimentul de a fi acelaşi şi recunoaşterea de către ceilalţi a acestei continuităţi şi similitudini) şi identitatea eului (sentimentul de a fi într-un anume fel, de a fi o anume persoană, de a avea un anume stil de individualitate). Această identitate se construieşte în etape. Fiecare etapă este marcată de construcţia unui anume "sentiment de identitate". Acum însă să vedem cum am putea defini identitatea socială. Însă atunci, când vorbim despre identitate socială nu o putem despărții pe aceasta de identitate. * Identitatea socială În studierea problematicii identităţii, sub diferitele ei ipostazese, se observă tendinţa de a confunda identitatea (atît ca fenomen cît şi ca noţiune) cu imaginea de sine, sau imaginea grupului. Tocmai această confuzie dintre respectivele noţiuni asociate (sub nici o formă identice) face ca teoria identităţii a lui Krappman fie folositoare in clarificarea relaţiei menţionate. Krappman clarifică punctul lui de vedere în ceea ce priveşte analiza identităţii: conform acestuia identitatea reprezintă performanţa realizată de individ cu scopul implicării în acţiunea socială comună şi în comunicare, precizînd că identitatea este ceva dinamic şi nu trebuie confundată cu imaginea "rigidă" pe care o are individul despre sine. Reprezentanţii sociologiei fenomenologice definesc identitatea ca rezultantă al procesului socializării primare: ea se fixează treptat sub influenţa mediului social înconjurător, şi poate fi schimbată foarte greu; deci o prezintă ca ceva imuabil. Krappman, în abordarea identităţii, propune o analiză a relaţiilor dintre deprinderile care fac posibilă şi intermediează interiorizarea şi caracteristicile sistemului social. Teoria identității sociale s-a dezvoltat din munca lui Henri Taifel asupra efectelor de accentuare in percepție, din interesul lui pentru psihologia socială a prejudecății, a discriminării, conflictului intergrupuri și schimbării sociale. Această teorie se bazează pe o distincție fundamentală între procesele de grup și procesele interpersonale. Cu ajutorul identității sociale construim sensul a ceea ce suntem. Ele ne așează în rețeaua complexă a relațiilor sociale dintr-o comunitate. Sunt de remarcat distincţiile făcute între diverse forme ale identităţii: identitatea în interacţiune, identitatea echilibratoare, identitatea socială şi personală. Goffinan (1963), vorbeşte despre identitate socială şi personală ca fiind părţi ale definirii individului de către ceilalţi. Identitatea personală dacă este percepută in mod subiectiv reprezintă şi identitate de sine, prin identitatea echilibratoare înţelege manifestările individului prin care el încercă să realizeze un echilibru dintre diferitele aşteptări, identitatea lui socială şi menţinerea interacţiunii. Am putea spune, că identitatea socială a unei persoane, începe să se nască, să se contureze în familie. Familia reprezintă baza identității sociale. Pentru ca un copil să își dezvolte o anumită identitate socială, formarea identității începe din familie. Educația copilului în familie presupune atât o construcție de sine a părintelui, cât și o construcție a identității de sine a copilului. Încă de la nașterea copilului identitatea familiei se reconstruiește pentru a funcționa ca un complex educativ unitar pentru fiecare din membrii săi: există o educație între părinți și copii. Reconstruirea identității familiilor care au copii de educat are loc pe plan social și afectiv. F. Singly pune in discuție și identitatea emblematică a familiei. * Cum se definește astăzi identitatea socială a unei familii? Copilul este rodul a doi indivizi și se înscrie într-o dublă filiație. Linia paterna definește identitatea socială și juridică. Această situație incepe să apară din ce în ce mai dificilă dacă se iau în considerare schimbările care au intervenit în ultimul timp în legătură cu rolurile sexuale și parentale, noile accepțiuni ale familiei în societatea contemporană. Numărul de familii constituite din adulți și copii care nu presupun legături de sânge este considerabil crescător. De asemenea și căminele constituite din femei ce poartă un nume diferit de cel al copiilor identificați de tatăl lor absent sunt din ce în ce mai numeroase. Transmiterea unei identități sociale, fapt elementar și obiectiv, vizează ca numele este aproape intotdeauna un subiect revelator și complex. Este important de luat în considerare pe de o parte timpul lung care s-a scurs de-a lungul istoriei familiei, iar pe de altă parte analiza și reflexia existenței multor generații. Identitatea socială a unei familii este oferită de devenirea membrilor săi. În general identitatea socială era dată de categoria socioprofesională a tatălui. Abordarea tuturor locurilor de muncă nu permite categorisirea certă a unui individ, poziția socială a acestuia. Poziția profesională la un anumit moment nu este suficientă pentru conturarea identității sociale. * Ce este identitatea emblematică? Conștiința pe care familia prin ea insăși, prin existența sa oarecum unică o identifică, poate fi integrată în definirea acestui tip de identitate. Această conștiință se manifestă și se întreține prin mobilizarea semnelor de recunoaștere ce aparțin unui grup care are fie o identitate comună, fie se afirmă prin singularitatea sa. Se poate spune că odată cu cunoașterea istoriei familiale se cunoaște și identitatea acelei familii, identitatea specifică ei, identitatea emblematică, identitatea individuală, sau identitatea colectivă a acelei familii, în cazul în care marcatorii simbolici nu sunt suficient de bine conturați. * Ce reprezintă identitatea afectivă? Viața afectivă constituie nucleul existenței familiale, importanța sa derivând atât din conținutul său, cât și din finalitatea ei. Identitatea afectivă este relevată apelându-se la memoria familială a respectivei familii. Fără această retrăire afectivă de-a lungul mai multor generații nu s-ar putea ajunge la construirea unor noi identități. Conturarea noilor identități în familie marchează reformarea coeziunii în grup. Retrăirea afectivă în familie este diferită de la caz la caz, fiecare membru retrăiește evenimentele afective prin prisma propriei subiectivități. Această diferență motivează și distincția dintre destinele individuale. Dar ca element de bază al naturii umane, afectivitatea contribuie nu numai la diferențierea, dar și la apropierea individualităților. (Dana Mitea, psiholog) Identitatea socială este în strânsă legătură cu comportamentul social. Gustave Le Bon este cel care pune bazele teoriei despre comportamentul colectiv prin apariția în 1895 a lucrării “Psihologia mulțimilor”. Teoria sa despre comportamentul social se poate explică cel mai bine printr-un enunț de tip cauzal stimul – contagiune. Pentru a înțelege mai bine trebuie să pornim de la definiția dată de autor mulțimilor: “Mulțimea este o reuniune de indivizi oarecare, indiferent de naționalitate, profesie sau sex, indiferent de împrejurări care îi adună impreună”. Incă de la această definiție se poate intui cu ușurință concepția lui Gustave Le Bon despre comportamentul mulțimilor, pentru că o astfel de reuniune cât se poate de eterogenă nu va fi foarte greu de stăpânit și dirijat. Într-o astfel de comunitate, spune autorul, personalitatea conștientă dispare, formându-se un “suflet colectiv” ce prezintă trăsături distincte. În aceste condiții se poate pune problema caracteristicilor unei astfel de mulțime, de vreme ce ea este alcătuită din mai mulți indivizi care iși pierd in mare măsură conștiința de sine. O perspectivă diferită asupra copmprtamentului social ne este oferită de către Herbert Blumer (1900 – 1972) care vorbește despre contagiune comportamentală. În acest sens el propune o nouă teorie: Teoria reacțiilor circulare. O altă perspectivă, total diferită, asupra comportamentului social este oferită de către Ralph Turner în lucrarea cu numele “Comportamentul colectiv” [1957]. Cu alte cuvinte intregul comportament social este explicat exclusiv prin intermediul normelor; oamenii crează în permanență norme noi și se ghidează după ele. Un rol important se acorda liderului. Liderul are un rol hotărâtor în determinarea comportamentului social, el putând accelera procesele care au loc în cadrul mulțimilor prin prezența și exemplul său. Serge Moscovici introduce în tema liderului și a relației sale cu comportamentul social un nou termen: autoritate carismatică. În 1962 James Devies lansează o nouă abordare a comportamentului social. Davis pornește de la ideea că indivizii iși stabilesc așteptări legate de satisfacerea trebuințelor personale. În cazul în care între satisfacerea trebuințelor și posibilitățile de realizare a acestora este o diferență, apare o tensiune care generează frustrare, care la rândul sau poate genera agresivitate. Acum însă, după înțelegerea identității sociale, să vedem ce este stima de sine și care ar fi legătura ei cu identitatea socială. * Stima de sine Funcționarea socială a individului, atât de specială în diferite contexte devine posibilă grație variabilității conceptului de sine – indivizii au capacitatea de aș-i regla adecvat comportamentul, adoptând concepții de sine diferite în funcție de context. Însă pentru a înțelege ce este sinele, trebuie să definim EUL. "Eul" este acea parte din sine care organizează informaţiile sociale şi orientează comportamentul. Capacitatea de autoconştientizare şi autocunoaştere este o însuşire excepţională a omului care, în procesul de autoconştientizare se cunoaşte pe sine în calitate de subiect al conştiinţei, comunicării şi acţiunii, plasându-se într-un raport nemijlocit faţă de sine însuşi. Produsul final al autocunoaşterii este un sistem dinamic de concepţii ale omului despre sine însuşi, conectată cu aprecierea lor, numită cu termenul concepţia Eu-lui. Concepţia Eu-lui apare la om în procesul interacţiunii sociale ca un produs unic şi inevitabil al dezvoltării sale psihologice şi ca o achiziţie psihologică relativ stabilă şi în acelaşi timp supusă tulburărilor interne şi schimbărilor. Ea lasă o amprentă puternică asupra tuturor manifestărilor vitale ale omului – din copilărie până la adânci bătrâneţi. Perioada apariţiei “eu”-lui conştient este considerată adolescenţa şi vârsta juvenilă timpurie Stima de sine este în strânsă legătură cu imaginea de sine. În principiu, individul se cunoaște pe sine din încercările vieții, prin intermediul actelor sale de conduită, a prestațiilor personale, a relațiilor sale cu alții, atât în împrejurări obișnuite, cât și în situații limită. Este firesc ca în cadrul acestor prestații personale să distingem o primă grupă de succese și eșecuri care constituie prin dinamica lor prima sursă de autocunoaștere. Este firesc că succesele ridică nivelul de autoapreciere, în timp ce eșecurile îl coboară. Pe termen lung acest joc a celor două tendințe va duce la o stabilizare a imaginii de sine. La acestea se adaugă opinia grupului, adică imaginea socială de sine. Studiile efectuate de diverși psihologi arată că înțelegerea psihologiei sinelui poate însemna diferența dintre reușită și eșec, dintre dragoste și ură, dintre amărăciune și fericire. În concluzie, pentru "a trăi" cu adevărat, adică pentru a găsi viața satisfăcător de rezonabilă, este nevoie de o imagine personală adecvată și realistă pe care s-o acceptăm. Trebuie să ne acceptăm singuri. Trebuie să ne stimăm. Nivelul stimei de sine afectează puternic performanțele în toate activitățile, o joasă stimă de sine sporește riscul insucceselor, determinând astfel o viziune și mai sumbra asupra propriei persoane. Stima de sine este profund legată de raportul dintre sinele autoperceput și sinele ideal (dorit), adică modul în care am vrea să arate, sub multiple aspecte, persoana noastră. După unii autori distanța dintre sinele actual și cel dorit ne dă masura prețuirii (stimei) de sine. Trebuie să ne stimăm, trebuie să avem un eu în care să avem încredere. Trebuie să avem un eu de care să nu ne fie rușine și pe care să-l putem exprima liber, creator, neîncercând să-l ascundem. Trebuie să avem un eu care să corespundă realității, pentru a funcționa eficient în lumea reală. Trebuie să ne cunoaștem atât punctele tari cât și punctele slabe și să fim onești în ambele direcții. Imaginea noastră personală trebuie să fie o aproximare rezonabilă a noastră, nefiind nici mai mult decât ceea ce suntem, nici mai puțin. Stima de sine se bazează pe trei componente: încrederea în sine, concepția despre sine, iubirea de sine. O bună dozare a fiecăreia dintre aceste trei componente este indispensabilă pentru a obține o stimă de sine armonioasă. Între cele trei componente ale stimei de sine există legături de interdependentă: iubirea de sine (a te respecta indiferent de ceea ce ți s-a întâmplat) facilitează o concepție despre sine pozitivă (a crede în capacitățile tale, a te proiecta în viitor) care la rândul său, influențează favorabil încrederea de sine ( a acționa fără teama excesivă de esec și de judecata altuia). * Iubirea de sine: Este elementul cel mai important. A ne stima inseamnă a ne evalua. Dar a ne iubi nu suportă nici o condiție: ne iubim în ciuda defectelor și limitelor, în ciuda eșecurilor și înfrângerilor, pur și simplu pentru că o voce interioară, timidă, ne spune că suntem demni de iubire și respect. Această iubire necondiționată nu depinde de performanțele noastre, ea arătând că ne putem regrupa după eșecuri. Ea nu ne ferește de suferință sau de îndoială în cazul unor dificultăți, dar ne apară de disperare. Iubirea de sine depinde în mare parte de dragostea pe care ne-au impărtășit-o familia noastră atunci când eram copii, și de "hrana afectiva", care ne-a fost dăruită. * Concepția despre sine: Părerea pe care o avem despre noi, această evaluare fondată sau mai puțin fondată, a calităților și defectelor noastre, este al doilea stâlp al stimei de sine. Nu este vorba doar de cunoașterea de sine; importanța nu este realitatea lucrurilor, ci convingerea de a fi deținători ai calităților sau defectelor, ai potențialităților și limitelor. Este un fenomen în care subiectivitatea joacă un rol esențial. Această concepție pe care o avem despre noi înșine o datorăm mediului nostru familial și în special proiectelor pe care părinții noștri le fac pentru noi. În unele cazuri copii sunt împovărați în mod inconștient de către părinți și îndeplinesc ceea ce ei înșiși nu au putut sau nu au știut să realizeze in viața lor. Este ceea ce se numește "copilul însărcinat cu o misiune". * Încrederea în sine: A treia componentă a stimei de sine, încrederea în sine se aplică în special la actele noastre. A fi încrezător, înseamnă, a considera că ești capabil să acționezi într-o manieră adecvată în situațiile importante (Lelord, C.Andre, 1999). Contrar iubirii de sine, și mai ales, concepției de sine, încrederea în sine nu este prea dificil de identificat; pentru aceasta este suficient doar să te întâlnești frecvent cu persoana, să observi cum se comportă în situații noi sau neprevăzute, în care există o miză, sau dacă este copleșită de dificultăți în realizarea a ceea ce are de îndeplinit. Încrederea în sine provine în principal din modul de educație transmisă de familie sau de școală. Se pare că pentru stima de sine e mai important cum te crezi decât cum ești în realitate. Cei cu o stimă de sine ridicată sunt grozavi în ochii lor, dar nu neapărat și în ochii celorlalți. Scăderea motivației școlare duce la scăderea stimei de sine, ceea ce conduce la consumul de țigări, alcool sau droguri. Cei cu stimă de sine crescută sunt perseverenți în cazul eșecurilor și uneori se comportă mai bine în situațiile sociale. Persoanele cu stimă de sine pozitivă sunt mai fericite și mai puțin depresive. Creșterea stimei de sine nu ar rezolva problema viciilor, agresiunilor sau problemelor sexuale în rândul adolescenților însă în mod categoric ar face oamenii mai fericiți. Stima de sine creşte de fiecare dată când ne străduim să ne respectăm standardele şi scade atunci când nu reuşim să atingem respectivele standarde. Aşa încât, pe parcursul vieţii, este posibil să cunoaştem valori foarte înalte ale stimei de sine, dar şi foarte scăzute. Cercetările au dus la concluzia că adolescenţii din familii în care se discută des, pozitiv, despre diversele aspecte ale vieţii, sunt şi devin mai optimişti. De asemenea, ele indică faptul că părinţii al căror control asupra adolescenţilor se diminuează pe măsură ce aceştia cresc şi capătă experienţe proprii din ce în ce mai numeroase procedează benefic, favorizând conturarea şi consolidarea stimei de sine a tinerilor, apariţia unui sentiment de siguranţă ce se întemeiază din ce în ce mai mult pe resurse personale. Stima de sine se conturează, conform literaturii de specialitate, din patru componente principale: * sentimentul de siguranţă * cunoaşterea de sine * sentimentul de apartenenţă (la o familie, la un grup, la o categorie socio-profesională etc.) * sentimentul de competenţă. Sentimentul de încredere anticipează apariţia stimei de sine. Individul trebuie ca mai întâi să simtă şi să trăiască realmente pentru ca să capete disponibilitatea de a înţelege că are motive de a-şi hrăni stima de sine. Cunoaşterea de sine, sentimentul de apartenenţă şi sentimentul de competenţă pot fi stimulate în fiecare stadiu de dezvoltare, în fiecare perioadă a vieţii, prin atitudini educative adecvate şi prin mijloace concrete. Conform dr. Nathaniel Branden, psiholog umanist („The Benefits and Hazard of the Philosophy of Ayn Rand: A Personal Statement”), stima de sine este „capacitatea de a înfrunta dificultăţile fundamentale ale vieţii, fără a pierde speranţa”. Stima de sine este în strânsă legătură cu respectul de sine. Respectul de sine, spre deosebire de stima de sine, este reflectarea gradului în care sinele nu se autoapreciază, ci se îngrijeste de necesitățile sinelui. Stima de sine ridicată este dependentă de respectul de sine, pentru că primul lucru care scade în intenstitate este stima de sine, care poate să fie dependentă de situații schimbătoare, dar respectul este ceva condiționat de credințe, iar o persoană (auto)educată să-ți păstreze respectul de sine în orice situație și să continue să se îngrijească de toate aspectele sinelui (fizic, spiritual, mental, psihic) nu va lăsa stima de sine să scadă atât de puternic încât să afecteze funcționarea sinelui. Respectul poate fi cerut celorlalți, poate fi impus, poate fi apărat, în funcție de prezența stimei de sine și a unei educații care să asigure o adaptare la mediul exterior. Respectul este ceva care ține mai mult de comportamentul vizibil în exterior și de anumite decizii în care o persoană trebuie să țină cont de ea, mai mult decât stima de sine, care este mai degrabă o stare. Modalitățile prin care se poate crește stima de sine 1. Împăcarea cu sinele însuși: Cel mai sănătos mod de a-ți construi stima de sine este o relație bună cu tine însuți. Orice relație are potențialul să fie temporară în afara relației cu tine însuți; este singura care te însoțește pe tot parcursul vieții. Tocmai acest lucru nu trebuie neglijat. Echilibrul existenței nu este dat de elemente exterioare noi, de aprecierea celorlalți, ci de o bună comuniune între Tu și Tine însuți. Obținerea acelor lucruri care te fac să te simți bine în forul tău interior. Adică tu, pentru tine. 2. Sistemul propriu de valori: Viața ne oferă o serie de repere la care să ne raportăm când ne construim imaginea de sine și fiecare preia din viață un set de valori ca sistem de referință. Mai mult sau mai puțin conștient realizăm că succesele personale nu se ridică la un nivel de apreciere personală suficient de bun și atunci căutăm confirmări exterioare. Rolul de oglindă confirmatoare trebuie să fie dat de propria conștiință, nu de ceilalți. În primul rând, fără să se compare cu ceilalți, ci doar cu sine, și fără să se autosaboteze prin convingeri limitatoare sau să se învinuiască pentru așteptări nerealiste sau lipsa de control asupra mediului exterior și a celorlalți, persoana cu stimă de sine ridicată consideră că este în general mulțumit/ă de sine. Da, este exact mulțumită. Nici prea-prea. Nici foarte-foarte. Nu simte nevoia să demonstreze ceva, nu se agită pentru a avea, a face sau a fi mai mult sau mai bine, pur si simplu se acceptă așa cum este, în întregime. 3. Îndepărtarea gândurilor distructive și concentrarea pe cele pozitive: Foarte multe persoane cu stimă de sine scăzută, cred că ei nu sunt importanți, iar părerile lor nu contează. Aceștia trebuie să încerce să îndepărteze aceste gânduri distructive; dacă încep să creadă în ele, vor încuraja și celelalte persoane să facă la fel. În schimb, trebuie să se gândească la propria persoană ca la o persoană ce are drepturi, păreri și idei, ce sunt la fel de valide ca și ale altcuiva. Acest lucru îi va ajuta să își îmbunătățească stima de sine. Îmbunătățirea stimei de sine este importantă mai ales la vârsta copilăriei. Următorii factori afectează stima de sine a copilului: * gradul în care el/ea se simte dorit(ă), apreciat(ă), iubit(ă) * modul în care se vede pe sine, imagine deseori imprimată de comportamentul/ceea ce îi spun părinții și cei apropiați * capacitatea sa de a realiza ceva * maniera în care se relaționează cu ceilalți În acest sens sunt diferite metode, prin care se poate realiza îmbunătățirea stimei de sine. Acestea sunt: 1. Tehnica 10 minute: Persoanele cu stimă de sine scăzută nu își acordă suficient timp și spațiu. Deci, găsiți-vă în fiecare zi 10 minute pentru a fi numai cu voi înșivă, fără a face nimic. Unele persoane găsesc relaxant momentul când îți închid ochii și-și imaginează un peisaj de țară sau imaginea și sunetul valurilor care se lovesc ușor de mal. În timpul acestor 10 minute, încercați să vă simțiți liniștiți și fericiți. Bucurați-vă de aceste momente. Sunt ale dumneavoastră și numai ale dumneavoastră. 2. Jocuri pentru dezvoltarea autocunoașterii, autoevaluării, a imaginii de sine: În această categorie se pot enumera multe astfel de jocuri. Eu voi da doar câteve exemple. a) Cartea mea de vizită: Se folosesc creioane colorate, carton sau hârtie colorată. Se cere copiilor să aleagă dintre culori, carton și hârtia colorată. Cu ajutorul acestor materiale copiii trebuie să deseneze un simbol despre ei care îi caracterizează ( se pot da mai multe criterii). Agățând la piept cartea de vizită, copiii se așează în cerc și își prezintă aceste simboluri explicând fiecare în parte de ce a ales acest simbol și ce reprezintă. b) Copacul capacităților: Vom avea nevoie de un carton mare (120x80 cm). Pe acest carton vom desena un copac, care să aibă atâtea ramuri, câți copii sunt în clasă. La capătul ramurilor se scriu numele copiilor. Frunzele copacului, care conțin câte o capacitate a copiilor, vor apărea pe copac pe parcursul a mai multor discuții. Pe frunze ei vor scrie capacitățile lor, lucrurile la care ei se pricep bine. c) Sursele mele de bucurie: Copiii vor desena sursele lor de bucurie, adică acele lucruri din viața lor, care îi fac bucuroși. Se discută despre desene. d) Broşură despre mine: Vârsta: 8 - 18 ani Durata: 60 de minute Participanţi: 4 minim, 20 maxim Echipament: * creioane colorate, o foaie de hârtie şi o agrafă de birou pentru fiecare persoană. Obiective: * creşterea stimei de sine a participanţilor, * să faciliteze participanţilor împărtăşirea feedback-ului pozitiv cu colegii. Desfăşurare: * foaia de hârtie va fi colorată şi împăturată în trei * participanţii decorează prima pagină cu numele lor scris în maniera în care doresc ei. * sunt listate categorii care vor fi abordate în interiorul broşurii (aproximativ 10). De exemplu, calitatea mea principală, cel mai semeţ moment, activitatea mea preferată, ceva la ce sunt bun, etc. * după listarea categoriilor participanţii vor furniza un răspuns pentru fiecare. Ei sunt asiguraţi că nimeni nu va citi ceea ce au scris, deci se pot simţi liberi să scrie orice, indiferent cât este de pozitiv. * participanţii împătură broşura şi o închid cu agrafa de birou. * fiecare pasează broşura persoanei din dreapta. * când o persoană primeşte o broşură de la un vecin o întoarce (nu o deschide) şi scrie un comentariu despre aceasta pe spate. * însemnările pot fi lucruri simple (pentru persoanele mai puţin cunoscute), ca "Îmi place freza ta" sau pot fi foarte personale pentru persoanele mai bine cunoscute. Pot fi anonime sau pot fi semnate. * broşurile vor fi date în cerc de la unul la altul până când fiecare persoană va semna pentru fiecare, şi fiecare îşi va primi broşura din nou. * persoanele petrec 5 minute în linişte şi citesc ceea ce ceilalţi au spus despre ei. Discuţii: * dacă a fost plăcut să citească lucrurile scrise de alţii despre ei, * dacă cineva a fost surprins de ceea ce a fost scris, * dacă cineva vrea să-şi clarifice ceva ce nu a reuşit să citească sau nu a înţeles, * dacă a fost greu sau uşor să complimenteze pe alţii sau să primească complimente. * sunt încurajaţi să păstreze broşura şi să o recitească atunci când nu se simt bine cu ei înşişi. e) Sunt special: Vârsta: 10 - 18 ani Durata: o şedinţă, dar şi câteva zile sau săptămâni Participanţi: oricâţi Materiale: * ecusoane roşii şi albastre Obiective: * să arate participanţilor că înainte să-i respecte pe alţii ei trebuie să se respecte pe sine Desfăşurare: * activitatea poate fi împărţită în două exerciţii în aceeaşi zi sau desfăşurată pe durata a câtorva zile sau săptămâni. * partea I: fiecare participant primeşte un ecuson roşu şi-şi scrie numele propriu pe linia aflată deasupra a două cuvinte: "este special(ă)". (de exemplu, Ana scrie "Ana este specială"). Fiecare participant face apoi o listă de trăsături pozitive care-l fac special. Fiecare participant se ridică şi spune câte o trăsătură care-l face unic. Participanţii poartă ecusoanele cel puţin o zi. * partea II: fiecare participant îşi scrie numele pe o bucată de hârtie care este aşezată cu faţa în jos pe masă. Fiecare client extrage un nume. Dacă extrage propriul nume pune biletul jos şi extrage altul. Fiecare client primeşte un ecuson albastru şi scrie numele extras pe rândul de deasupra cuvintelor "este special" (de exemplu, dacă Ana extrage numele lui Ion, ea scrie pe ecusonul albastru "Ion este special". Fiecare participant face o listă cu trăsăturile care o fac pe persoană a cărui nume l-au extras specială. Ei poartă ecusonul cu numele colegilor cel puţin o săptămână. Fiecare coleg se ridică în picioare şi spune o trăsătură care-l face pe colegul lor special. f) Afişul pe spate: Vârsta: peste 7 ani Durata: 60 de minute Participanţi: oricâţi Materiale: * foi de hârtie, bandă de lipit, Obiective: * dezvoltarea stimei de sine * amuzament Desfăşurare: * se cere fiecărui participant să noteze pe o foaie de hârtie 3 calităţi personale. * foaia este lipită pe spatele fiecăruia cu partea scrisă în jos astfel încât nimeni să nu poată citi ce este scris. * fiecare participant se va plimba prin clasă şi va nota câte un lucru bun, pozitiv pe foaia de pe spatele fiecăruia dintre colegi. * după ce fiecare a scris fiecăruia dintre colegi, foile se iau jos şi fiecare citeşte mesajele primite. * Discuţie: * se discută despre concordanţa dintre părerea proprie despre sine şi părerea celorlalţi. Așadar ce ar trebui să facă părinții, profesorii și terapeuții? Să caute cu preț să crească stima de sine! Studiile arată că aceasta ar avea efecte pozitive: cei cu stima de sine crescută sunt perseverenți în cazul eșecului, uneori se comportă mai bine în situațiile sociale. Astfel putem ajunge la concluzia că stima de sine ajută la la o percepere a identității sociale, și vice versa, pentru că o persoană trăiește și se manifestă în societate. O persoană cu o stimă de sine puternică are și un sens al identității sociale foarte dezvoltată. Așadar am demonstrat că legătura dintre aceste elemente este de necontestat. Bibliografie: 1. Krappman, Lothar: Az identitás szociológiai dimenziói. (Dimensiunile sociologice ale identităţii), în: Szociológiai füzetek, Budapest, 1980 2. Le Bon, Gustave: Psihologia mulțimilor, Filipești, Editura Ante XX Press, 1996 3. Chelcea, Septimiu: Memorie socială și identitate națională, București, Editura INI, 1998 4. Iluț, Petru: Sinele și cunoașterea lui (Teme actuale de psihosociologie), Editura Polirom, 2001 5. Zlate, Mielu: Eul și personalitatea, Editura Trei, 2004 6. Pavelcu, Vasile: Cunoașterea de sine și cunoașterea personalității, Editura Didactică și Pedagogică, București, 1982 7. Audard, Catherine: Respectul: de la stimă la deferență: o problemă de nuanță, Editura Trei, 2003 